赞美油菜花的诗句
《宿新市徐公店》杨万里
篱落疏疏小径深,树头花落未成阴。儿童急走追黄蝶,飞入菜花无处寻。
《菜花》乾隆
黄萼裳裳绿叶稠,千村欣卜榨新油。爱他生计资民用,不是闲花野草流。
《安宁道中即事》王文治
夜来春雨润垂杨,春水新生不满塘。日暮平原风过处,菜花香杂豆花香。
《四时田园杂兴》范成大
梅子金黄杏子肥,麦花雪白菜花稀。日长篱落无人过,唯有蜻蜓蛱蝶飞。
《再游玄都观》刘禹锡
百亩庭中半是苔,桃花净尽菜花开。种桃道士归何处,前度刘郎今又来。
《鹦鹉曲·园父》冯子振
紫门鸡犬山前住。笑语听伛背园父。辘轳边抱瓮浇畦,点点阳春膏雨。菜花间蝶也飞来,又趁暖风双去。杏梢红韭嫩泉香,是老瓦盆边饮处。
《宿沣曲僧舍》温庭筠
东郊和气新,芳霭远如尘。客舍停疲马,僧墙画故人。沃田桑景晚,平野菜花春。更想严家濑,微风荡白苹。
《题梁贤巽公房》齐己
吴王庙侧有高房,帘影南轩日正长。吹苑野风桃叶碧,压畦春露菜花黄。悬灯向后惟冥默,凭案前头即渺茫。知有虎溪归梦切,寺门松折社僧亡。